  Туспуктэм: pxhere.com Майя Бывальцева Удмуртиысь 6-9 аресъем пиналъёс удмурт роботъёсты кылдытозы. «Артэ» огазеяськонлэн «"Погыли" нылпи робостудия» ӵектосэз Егитъёсын ужанъя федерал агентстволэн (Росмолодёжь) вожвылъяськоназ 400 сюрс манет тыр грант утӥз. Со сярысь ивортодэтъя «Удмуртия» агентстволы огазеяськонлэн кивалтӥсез, ӵектослэн авторез Юлия Шахтина вераз. Солэн кылъёсызъя, ӵектосэз пиналъёсты выль амалъёс пыр удмурт кылэн тунсыкъяськытон вылысь малпазы. « Татын милям кык ӧр пыртэмын: нырысетӥез – удмурт кылэз дышетон, кыкетӥез – роботетхника удысэн тодматскон » Юлия Шахтина, «Погылпи» ӵектосэз кылдытӥсь «Погыли» робостудия 2022-тӥ арын коньывуонэ ужаны кутскоз но быдэс дышетскон ар мыноз. Ӵектосэз улонэ пыӵатон понна кык пилотной площадкаосты пусйизы – Ижысь Гузебай герд нимо йӧскалык гимназилэн нылпи садъёсысз но Дэри ёросысь Изгуртысь нылпи сад. « Милям чакламын сыӵе бадӟым программа. Нырысетӥ этапаз ми дышетом дышетӥсьёсты, визьнодасьёсты роботехнической творчество удысэн азинскыны шуыса. Нош собере со дышетӥсьёс милям луо наставникъёс: соос дышето нылпиосты, кызьы удмурт роботъёсты кылдытыны, кызьы со роботлы презентация удмурт кылын сётыны, кызьы со сярысь мадьыны. Оглом быдэс дышетон курс куспын именно мынэ «погружение в языковую среду», соос весь верасько удмурт кылын нылпиосын » Юлия Шахтина, «Погылпи» ӵектосэз кылдытӥсь Юлия Шахтиналэн верамезъя, роботъёсты удмурт мифлогия вылэ пыкиськыса лэсьтозы, озьы ик Брангурт песянайёс яке Тол Бабай тусо роботъёс кылдыны быгатозы. Ӵектослэн куинетӥ люкетэз луоз Нырысетӥ Удмурт робочемпионат. Со дышетскон ар пумын, 2023-тӥ арын инвожое, ортчоз. Ужрадэ тужгес устооссэ нылпиосты ӧтёзы. « 6-9 аресъем нылпиос вакчи дыр куспын быгатозы кылдытыны асьсэлэсь выль роботъёссэс. Бадӟым аудитория азьын соос быгато возьматыны, вераны асьсэлэн удмурт роботъёссы сярысь » Юлия Шахтина, «Погылпи» ӵектосэз кылдытӥсь Ӵектосэз улонэ пыӵатыны юрттозы «Кванториум» нылпи технопарк, Кузебай Герд нимо йӧскалык гимназия но Удмуртиысь йӧскалык политикая министерство. Азьланяз ӵектосэз быдэс элькунэ вӧлмытыны луоз. Тодэ вайытом, азьвылгес «Артэ» огазеяськон Ижкарын «Медиалаборатория этнокультурного образования» кылдытыны грант утӥз. Тегъёс: Удмуртия грантъёс ӵектос нылпиос удмуртъёс Ижкар  